বিচারপতি হরিশ টন্ডন ও বিচারপতি ঈশানচন্দ্র দাসের পূজাবকাশকালীন ডিভিশন বেঞ্চে মদনের জামিন খারিজের জন্য সিবিআইয়ের দায়ের করা আবেদনটির শুনানি ছিল। মদন বা তাঁর আইনজীবীকে পরবর্তী শুনানিতে হাজির হওয়ার জন্য ফের নোটিস পাঠাতে সিবিআই’কে নির্দেশ দিয়েছে আদালত।
আগামিকাল, বৃহস্পতিবার ফের হাইকোর্টে পূজাবকাশকালীন ডিভিশন বেঞ্চ বসবে। সিবিআই চাইলে ওই দিন আবেদনটির শুনানির প্রস্তুতি নিতে পারে। প্রসঙ্গত, পরবর্তী অবকাশকালীন ডিভিশন বেঞ্চে বিচারপতি সৌমেন সেন ও বিচারপতি মীর দারা সেকো বসবেন বলে বিজ্ঞপ্তি প্রকাশিত হয়েছে। হাইকোর্ট সূত্রের খবর, ওই বেঞ্চটি বসার দিন বদলের চিন্তা ভাবনা চলছে।
সেক্ষেত্রে ওইদিন বিচারপতি জয়মাল্য বাগচী ও বিচারপতি শঙ্কর আচার্যের ডিভিশন বেঞ্চ বসবে। এদিন সিবিআইয়ের আইনজীবী কে রাঘবাচারালু মদনের জামিন খারিজের আবেদন দায়ের করার জন্য অনুমতি চেয়ে ডিভিশন বেঞ্চে আবেদন করে জানান, সারদা-কাণ্ডে ধৃত মন্ত্রী মদন খুব প্রভাবশালী মানুষ। তাঁর প্রভাবে তদন্তই শেষ হয়ে যেতে পারে!
জেলা জজ সঠিক পদ্ধতি মেনে মদনের জামিনের নির্দেশ দেননি। আবেদন মঞ্জুর করে আদালত নির্দেশ দেয়, মামলা দায়েরের পর মদনকে যেন নোটিস দিয়ে বিষয়টি অবহিত করা হয়। সেইমতো মামলার প্রতিলিপি-সহ নোটিস পাঠানো হয় হাসপাতালে ভর্তি মন্ত্রীকে। দুপুরে আদালতে সিবিআইয়ের আবেদনটি উঠলেও দেখা যায়, মদনের আইনজীবী অনুপস্থিত।
বিচারপতি হরিশ টন্ডন সিবিআইয়ের কাছে জানতে চান, মামলার বিষয়ে মদনকে অবহিত করা হয়েছে কি না। সিবিআই জানায়, দুপুর ১টা নাগাদ মন্ত্রীর প্রতিনিধি নোটিস গ্রহণ করেছেন। তবে ঘটনাচক্রে, মদনের আইনজীবী নীলাদ্রি ভট্টাচার্যকে এদিন হাইকোর্টে দেখা যায় (উপরের ছবিতে)। এজলাসে গরহাজিরা প্রসঙ্গে তিনি বলেন, ‘‘অন্য একটি মামলার জন্য এসেছিলাম। পরে জানতে পারি, নোটিস পাঠানো হয়েছে। পরবর্তী শুনানির দিন আইনজীবী হিসাবে উপস্থিত থাকব।’’